
1 Φεβρουάριου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 267 


ΑΠΟΦΑΣΕΙΣ 

Αριθμ. 163/13692 

Καθορισμός λεπτομερειών εφαρμογής του Συστή¬ 
ματος Παροχής Συμβουλών σε γεωργικές εκμε¬ 
ταλλεύσεις σε εφαρμογή του Καν.(Ε.Ε.) 1306/2013 
του Ευρωπαϊκού Κοινοβουλίου και Συμβουλίου. 

Ο ΥΠΟΥΡΓΟΣ 

ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ 

Έχοντας υπόψη: 

1. Τις διατάξεις: 

α)Τηςπερ. α' της παρ. 2 του άρθρου 62του ν. 4235/2014 
«Διοικητικά μέτρα, διαδικασίες και κυρώσεις στην εφαρ¬ 
μογή της ενωσιακής και εθνικής νομοθεσίας στους το¬ 
μείς των τροφίμων, των ζωοτροφών και της υγείας και 
προστασίας των ζώων και άλλες διατάξεις αρμοδιότητας 
του Υπουργείου Αγροτικής Ανάπτυξης και Τροφίμων» 
(Α732), όπως η παρ. 2 τροποποιήθηκε με την παρ. 2 του 
άρθρου 46 του ν. 4384/2016 «Αγροτικοί Συνεταιρισμοί, 
μορφές συλλογικής οργάνωσης του αγροτικού χώρου 
και άλλες διατάξεις» (Α778). 

β) Του άρθρου 90 του Κώδικα νομοθεσίας για την Κυ¬ 
βέρνηση και τα κυβερνητικά όργανα, όπως κυρώθηκε 
με το άρθρο πρώτο του π.δ. 63/2005 «Κωδικοποίηση 
της νομοθεσίας για την Κυβέρνηση και τα κυβερνητικά 
όργανα» (Α798). 

γ) Του π.δ. 97/2017 (Α7138) «Οργανισμός Υπουργείου 
Αγροτικής Ανάπτυξης και Τροφίμων». 

δ) Της υπ’ αριθμ. 188763/2011 απόφασης των Υπουρ¬ 
γών Οικονομικών και Αγροτικής Ανάπτυξης και Τροφί¬ 
μων «Σύσταση Οργανισμού «ΕΛΛΗΝΙΚΟΣ ΓΕΩΡΓΙΚΟΣ 
ΟΡΓΑΝΙΣΜΟΣ-ΔΗΜΗΤΡΑ» (ΕΛ.Γ.Ο.-ΔΗΜΗΤΡΑ) και συγ¬ 
χώνευση εποπτευόμενων από το Υπουργείο Αγροτικής 
Ανάπτυξης καιΤροφίμων νομικών προσώπων» (Β72284). 

2. Τα άρθρα 12, 13, 14 και 15 του Κανονισμού (ΕΕ) 
αρ. 1306/2013 του Ευρωπαϊκού Κοινοβουλίου και του 
Συμβουλίου της 17ης Δεκεμβρίου σχετικά με τη χρη¬ 
ματοδότηση, τη διαχείριση και την παρακολούθηση 
της κοινής γεωργικής πολιτικής και την κατάργηση των 
κανονισμών (ΕΟΚ) αριθ. 352/1978, (ΕΚ) αριθ. 165/1994, 
(ΕΚ) αριθ. 2799/1998, (ΕΚ) αριθ. 814/2000, (ΕΚ) αριθ. 
1290/2005 και (ΕΚ) αριθ. 485/2008 του Συμβουλίου. (ΕΕ 
Ε.347, 20/12/2013, σελ. 549). 


3. Το γεγονός ότι από την εφαρμογή της παρούσας δεν 
προκαλείται δαπάνη σε βάρος του κρατικού προϋπολο¬ 
γισμού, αποφασίζουμε: 

Άρθρο 1 
Σκοπός 

Σκοπός της παρούσας είναι η θέσπιση του Συστήμα¬ 
τος Παροχής Συμβουλών σε γεωργικές εκμεταλλεύσεις 
(Σ.Π.Σ.Γ.Ε.) και ο καθορισμός των ειδικών απαιτήσεων για 
την εφαρμογή του, σε εκτέλεση των άρθρων 12,13 και 
14 του τίτλου III του Καν. (ΕΕ) 1306/2013 του Ευρωπαϊκού 
Κοινοβουλίου και του Συμβουλίου. 

Άρθρο 2 
Ορισμοί 

Για τους σκοπούς της παρούσας ισχύουν οι κάτωθι 
ορισμοί: 

α. «Σύστημα Παροχής Συμβουλών σε γεωργικές εκμε¬ 
ταλλεύσεις (Σ.Π.Σ.Γ.Ε.)»: το ολοκληρωμένο σύστημα που 
σκοπό έχει την υποστήριξη των γεωργών για τη βελτίω¬ 
ση των οικονομικών και περιβαλλοντικών επιδόσεων της 
γεωργικής τους εκμετάλλευσης ή επιχείρησης. 

β. «Γεωργική συμβουλή»: η παροχή σε γεωργό τεχνικά 
εμπεριστατωμένης οδηγίας από πιστοποιημένο Γεωργι¬ 
κό Σύμβουλο ή Φορέα Παροχής Γεωργικών Συμβουλών, 
που εμπίπτει στα θεματικά πεδία της εξειδίκευσηςτους, 
σύμφωνα με την παρ. στ. του παρόντος άρθρου για τη 
διαχείριση της γεωργικής του εκμετάλλευσης. 

γ. «Γεωργικοί Σύμβουλοι» (Γ.Σ.): τα φυσικά πρόσωπα, 
τα οποία πιστοποιούνται βάσει των προϋποθέσεων, της 
διαδικασίας και των κριτηρίων των άρθρων 6,7 και 8 της 
παρούσας και παρέχουν εξειδικευμένες συμβουλευτικές 
υπηρεσίες στους γεωργούς. 

δ. «Φορείς Παροχής Γεωργικών Συμβουλών (Φ.Π.Γ.Σ.)»: 
Οι νομικές οντότητες που πιστοποιούνται, βάσει των 
προϋποθέσεων της παρ. 4 του άρθρου 6 και της διαδι¬ 
κασίας του άρθρου 8 της παρούσας και παρέχουν εξει- 
δικευμένες συμβουλευτικές υπηρεσίες στους γεωργούς. 

ε.«Μητρώα Γ.Σ και Φ.Π.Γ.Σ.»: οι επίσημοι κατάλογοι των 
εγγεγραμμένων Γ.Σ. και Φ.Π.Γ.Σ. που έχουν πιστοποιη¬ 
θεί και τηρούνται σε ηλεκτρονική μορφή στον ΕΛ.Γ.Ο.- 
ΔΗΜΗΤΡΑ, σύμφωνα με το άρθρο 9 της παρούσας. 

στ. «Θεματικά πεδία γεωργικών συμβουλών»: Τα θε¬ 
ματικά πεδία στα οποία δύνανται να πιστοποιηθούν οι 
Γ.Σ., είναι: 

I. Συμβουλές που παρέχονται για τις κανονιστικές απαι¬ 
τήσεις διαχείρισης και τα πρότυπα για την καλή γεωργική 
και περιβαλλοντική κατάσταση (Κεφ. 1,Τίτλος VI, Καν.(ΕΕ) 
1306/2013 - Πολλαπλή Συμμόρφωση) καθώς και γεωργι¬ 
κές πρακτικές επωφελείς για το κλίμα και το περιβάλλον 
(Κεφ. 3, Τίτλος III, Καν. (ΕΕ) 1307/2013 - «Πρασίνισμα») 
καθώς και τη διατήρηση της βιοποικιλότητας. 

Στο θεματικό πεδίο περιλαμβάνονται, τουλάχιστον, 
συμβουλές που αφορούν: 
α) απαιτήσεις πολλαπλής συμμόρφωσης και 
β) επωφελείς για το κλίμα και το περιβάλλον γεωργικές 
πρακτικές-πρασίνισμα. 

II. Συμβουλές που παρέχονται για την εκπλήρωση των 
απαιτήσεων, όπως έχουν καθοριστεί από τα κράτη μέλη, 
για την εφαρμογή της παραγράφου 3 του άρθρου 11 της 
Οδηγίας 2000/60/ΕΚ (οδηγία πλαίσιο για τα νερά) 

Στο θεματικό πεδίο περιλαμβάνονται, τουλάχιστον, 
συμβουλές που αφορούν: 

α) στην ορθολογική χρήση του νερού στις γεωργικές 
εκμεταλλεύσεις συμπεριλαμβανομένης της σύνταξης 
σχεδίου διαχείρισης νερού για τις ανάγκες της γεωργικής 
εκμετάλλευσης, 

β) στην προστασία και ορθή διαχείριση υδάτων συ- 
μπεριλαμβανομένης και της ορθολογικής χρήσης λιπα¬ 
σμάτων, 

γ) στην ορθολογική διαχείριση των ζωικών αποβλή¬ 
των (κοπριάς) με στόχο την μείωση της ρύπανσης των 
υδάτων. 

III. Συμβουλές που παρέχονται για την εκπλήρωση 
των απαιτήσεων, όπως έχουν καθοριστεί από τα κρά¬ 
τη μέλη για την εφαρμογή του άρθρου 55 του Καν.(ΕΚ) 
1107/2009, ιδίως όσον αφορά στη συμμόρφωση με τις 
γενικές αρχές της ολοκληρωμένης φυτοπροστασίας που 
αναφέρονται στο άρθρο 14 της Οδηγίας 2009/128/ΕΚ 
(ν. 4036/2012/ΦΕΚ 8Α'). 

Στο θεματικό πεδίο περιλαμβάνονται, τουλάχιστον 
συμβουλές που αφορούν: 

α) στην ορθολογική χρήση των γεωργικών φαρμάκων, 
β) γενικές αρχές ολοκληρωμένης φυτοπροστασίας. 

IV. Συμβουλές στο γεωργικό τομέα σχετικά με δράσεις 
που μετριάζουν το φαινόμενο της κλιματικής αλλαγής 
και προωθούν την προσαρμογή της γεωργίας. 

Στο θεματικό πεδίο περιλαμβάνονται, τουλάχιστον, 
συμβουλές που αφορούν: 

α) στις δράσεις για το μετριασμότης κλιματικής αλλα¬ 
γής ή την προσαρμογή της γεωργίας σε αυτή, 
β) στη χρήση υποπροϊόντων, αποβλήτων, υπολειμμά¬ 
των και λοιπών πρώτων υλών, εκτός τροφίμων, για τους 
σκοπούς της βιοοικονομίας, 
γ) στη μείωση εκπομπών αερίων του θερμοκηπίου και 
αμμωνίας από τις γεωργικές δραστηριότητες. 

V. Συμβουλές για την ορθή εφαρμογή των μέτρων του 
Προγράμματος Αγροτικής Ανάπτυξης (ΠΑΑ) 2014-2020 
«Ενισχύσεις για τη γεωργία, το περιβάλλον και το κλίμα» 
και «Βιολογική Γεωργία» σύμφωνα με τα άρθρα 28 και 29 
του Καν. (ΕΕ) 1305/2013 του Ευρωπαϊκού Κοινοβουλίου 
και του Συμβουλίου αντίστοιχα και πιο συγκεκριμένα, 
συμβουλές που αφορούν στην κατανόηση και ορθή 
εφαρμογή των δεσμεύσεων: 


α) που προκύπτουν από τον Καν. (ΕΕ) 854/2007 σχετικά 
με τη βιολογική παραγωγή γεωργικών προϊόντων, 

β) των δράσεων του μέτρου «Ενισχύσεις για τη γεωρ¬ 
γία, το περιβάλλον και το κλίμα», όσο και των ελάχιστων 
απαιτήσεων που θεσπίζονται από την εθνική νομοθεσία 
και εφαρμόζονται στις δράσεις αυτές. 

VI. Συμβουλές για τον εκσυγχρονισμό των εκμεταλλεύ¬ 
σεων, τη βελτίωση της βιωσιμότητας, την ανάπτυξη της 
ανταγωνιστικότητας, την αύξηση της προστιθέμενης αξί¬ 
ας των γεωργικών προϊόντων, την τομεακή ολοκλήρωση, 
την καινοτομία, τον προσανατολισμό στην αγορά, την 
προαγωγή της επιχειρηματικότητας και την ενθάρρυνση 
της μετατροπής των γεωργικών εκμεταλλεύσεων και της 
διαφοροποίησης της οικονομικής τους δραστηριότητας. 

VII. Συμβουλές για τη διαχείριση κινδύνου και τη θέ¬ 
σπιση κατάλληλων προληπτικών μέτρων για την αντι¬ 
μετώπιση φυσικών και άλλων καταστροφών καθώς και 
νόσων των ζώων και των φυτών. 

VIII. Συμβουλές για την εφαρμογή προτύπων εργα¬ 
σιακής ασφάλειας με βάση την ενωσιακή και εθνική 
νομοθεσία. 

IX. Συμβουλές για το σχεδίασμά της εφαρμογής του 
Συστήματος Ολοκληρωμένης Διαχείρισης ή άλλων συ¬ 
στημάτων παραγωγής. 

X. Συμβουλές προς νέους και νεοεισερχόμενους γεωρ¬ 
γούς, που περιλαμβάνουν, μεταξύ άλλων: 

α) Διοίκηση και διαχείριση εκμεταλλεύσεων. 

β) Συνεργασίες και πρόσβαση στην αγορά. 

γ) Κανονιστικές απαιτήσεις και υποχρεώσεις. 

δ) Τεχνικές καλλιέργειας/κτηνοτροφίας και νέες τε¬ 
χνολογίες. 

XI. Συμβουλές σε νέα θεματικά πεδία στα οποία μπο¬ 
ρούν να πιστοποιηθούν οι Γ.Σ. Τα νέα πεδία ορίζονται 
με απόφαση του Υπουργού Αγροτικής Ανάπτυξης και 
Τροφίμων, κατόπιν σχετικής εισήγησης της Διεύθυνσης 
Αγροτικής Πολιτικής,Τεκμηρίωσης και Διεθνών Σχέσεων. 

Άρθρο 3 

Βασικές αρχές Σ.Π.Σ.Γ.Ε. 

1. Όλοι οι γεωργοί έχουν πρόσβαση στο Σ.Π.Σ.Γ.Ε. σε 
εθελοντική βάση. 

2. Προτεραιότητα πρόσβασης στο Σ.Π.Σ.Γ.Ε. έχουν οι 
νέοι γεωργοί έως 40 ετών, οι νεοεισερχόμενοι γεωργοί 
και τα μέλη των συλλογικών επαγγελματικών σχημάτων 
των γεωργών όπως συνεταιρισμοί, οργανώσεις παραγω¬ 
γών, ομάδες παραγωγών, Κοινωνικές Συνεταιριστικές 
Επιχειρήσεις (ΚοινΣΕΠ). 

3. Το Σ.Π.Σ.Γ.Ε. έχει στρατηγική κατεύθυνση την υιοθέ¬ 
τηση και καθιέρωση ενός βιώσιμου τρόπου διαχείρισης 
των γεωργικών εκμεταλλεύσεων και το οποίο παρακο- 
λουθείται και τεκμηριώνεται στη βάση ενός ενιαίου δη¬ 
μόσιου πληροφοριακού συστήματος. 

4. Οι γεωργικές συμβουλές εξυπηρετούν, μεταξύ άλ¬ 
λων, τους στόχους που τίθενται σε ενωσιακό, εθνικό και 
περιφερειακό επίπεδο. Επιπλέον διαφοροποιούνται και 
προσαρμόζονται στα συγκριτικά πλεονεκτήματα και 
μειονεκτήματα της κάθε Περιφέρειας, λαμβάνοντας 
υπ’ όψη, μεταξύ άλλων, στόχους και πολιτικές που αποτυ- 
πώνονται στις Στρατηγικές Έξυπνης Εξειδίκευσης (ΚΙ53) 
των Περιφερειών. 

5. Το Σ.Π.Σ.Γ.Ε δεν αποτελεί ελεγκτικό μηχανισμό τή- 
ρησηςτων εθνικών και κανονιστικών απαιτήσεων, αλλά 
μηχανισμό αποδοχής εφαρμογών και ευαισθητοποίησης 
των γεωργών προς την κατεύθυνση της τήρησής τους 
και κυρίωςτης βελτίωσης της θέσηςτης εκμετάλλευσης. 

6. Συγκροτείται ομάδα εργασίας στο Υπουργείο Αγρο¬ 
τικής Ανάπτυξης και Τ ροφίμων (ΥΠΑΑΤ), αποτελούμενη 
τουλάχιστον από εκπροσώπους του ΥΠΑΑΤ, του ΕΛ.Γ.Ο.- 
ΔΗΜΗΤΡΑ, της ακαδημαϊκής και ερευνητικής κοινότη¬ 
τας, επιμελητηρίων ή/και σχετικών επιστημονικών φο¬ 
ρέων. Έργο της είναι η υποστήριξη των αρμοδίων αρχών 
δια της επιστημονικής παρακολούθησης του Σ.Π.Σ.Γ.Ε. 
καθώς και η υποβολή προτάσεων βελτίωσης αυτού. 

Άρθρο 4 

Περιγραφή του Σ.Π.Σ.Γ.Ε. 

1 .Το Σ.Π.Σ.Γ.Ε. περιλαμβάνει: 
ί. τους Γ.Σ. και τους Φ.Π.Γ.Σ, 
ϋ. τους αποδέκτες των γεωργικών συμβουλών, 
μι. τις αρμόδιες αρχές για την εποπτεία, το συντονισμό 
και τον έλεγχο, 

ίν. το φορέα επιμόρφωσης, πιστοποίησης και ελέγχου, 

ν. τις αρχές λειτουργίας, 

νί. τις προϋποθέσεις ένταξης σε αυτό, 

νϋ. τις διαδικασίες πιστοποίησης. 

2. Οι αρμόδιες αρχές για τη λειτουργία του συστήματος 
του άρθρου 5 της παρούσας, μεριμνούν ώστε οι Γ.Σ. να 
εκπαιδεύονται κατάλληλα και να εξειδικεύονται σε νέες 
επιστημονικές γνώσεις, τεχνικές και πρακτικές με έμφα¬ 
ση στην καινοτομία, μέσω των κατάλληλων συνεργασιών 
με τριτοβάθμια εκπαιδευτικά ιδρύματα, επιμελητήρια, 
ερευνητικά κέντρα και άλλους επιστημονικούς φορείς. 
Επίσης, μεριμνούν ώστε οι Γ.Σ. να ενη μερώνονται για τις 
ενωσιακές και εθνικές απαιτήσεις που άπτονται γεωργι¬ 
κών θεμάτων. 

3. Οι Γ.Σ. μπορούν να παρέχουν γεωργικές συμβουλές 
είτε ως αυτοαπασχολούμενοι είτε μέσω των Φ.Π.Γ.Σ. Οι 
Γ.Σ. μπορούν να συστήνουν Φ.Π.Γ.Σ., να συμμετέχουν, να 
εργάζονται ή να συνεργάζονται με αυτούς. Γεωργικές 
συμβουλές μπορούν να παρέχονται και από τα φυσικά 
πρόσωπα της παρ. 3 του άρθρου 6 της παρούσας. 

4. Η τακτική επιμόρφωση (εισαγωγική και επανακα- 
ταρτίσεων) των Γ.Σ. είναι υποχρεωτική. 

5. Το Σ.Π.Σ.Γ.Ε. εξασφαλίζει την πρόσβαση των ωφε¬ 
λούμενων σε εξατομικευμένες συμβουλές που λαμβά¬ 
νουν υπόψη την ειδική κατάσταση της εκμετάλλευσης 
ή επιχείρησης τους. Εφόσον αιτιολογείται δεόντως και 
κρίνεται σκόπιμο, οι συμβουλές μπορούν να παρέχονται 
και σε άτυπες ή τυπικές, σύμφωνα με το ισχύον εθνικό 
θεσμικό πλαίσιο, ομάδες παραγωγών για την αντιμετώ¬ 
πιση κοινού προβλήματος. 

Άρθρο 5 

Αρμόδιες Αρχές 

1. Η Διεύθυνση Αγροτικής Πολιτικής, Τεκμηρίωσης 
και Διεθνών Σχέσεων της Γενικής Διεύθυνσης Αγροτι¬ 
κής Ανάπτυξης του Υπουργείου Αγροτικής Ανάπτυξης 
και Τροφίμων (ΥΠΑΑΤ) ορίζεται αρμόδια αρχή για την 


εποπτεία, το συντονισμό και τον έλεγχο του Σ.Π.Σ.Γ.Ε. 
Έργο της αρχής είναι: 

ί. Η εκπόνηση και η εισήγηση του αναγκαίου εθνικού 
θεσμικού πλαισίου για τη θέσπιση και λειτουργία του 
Σ.Π.Σ.Γ.Ε. 

ϋ. Η παρακολούθηση της εφαρμογής του Σ.Π.Σ.Γ.Ε. στη 
χώρα. 

Μί. Ο έλεγχος του ΕΛ.Γ.Ο.-ΔΗΜΗΤΡΑ ως φορέα πιστο¬ 
ποίησης, επιμόρφωσης και ελέγχου των Γ.Σ. 

ίν. Ο συντονισμός των αρμόδιων φορέων και υπηρε¬ 
σιών. 

ν. Η εκπροσώπηση της χώρας στα αρμόδια όργανα 
της ΕΕ για θέματα σχετικά με το Σ.Π.Σ.Γ.Ε. 

νί. Η διοργάνωση ή συνδιοργάνωση ενημερωτικών 
εκδηλώσεων για τη δημοσιοποίηση του Σ.Π.Σ.Γ.Ε. και τις 
δυνατότητες χρηματοδότησης των λειτουργιών του. Η 
κατάρτιση ενημερωτικών εντύπων, οδηγιών και άλλου 
πληροφοριακού υλικού σε συνεργασία με τον ΕΛ.Γ.Ο.- 
ΔΗΜΗΤΡΑ και άλλες υπηρεσίες ή φορείς. 

2. Ο ΕΛ.Γ.Ο. - ΔΗΜΗΤΡΑ ορίζεται φορέας επιμόρφω¬ 
σης των Γ.Σ., πιστοποίησης και ελέγχου των Γ.Σ. και των 
Φ.Π.Γ.Σ. 

Αρμοδιότητες του φορέα αποτελούν: 
α) Η σύνταξη και υποβολή για έγκριση από τη Διεύ¬ 
θυνση Αγροτικής Πολιτικής, Τεκμηρίωσης και Διεθνών 
Σχέσεων του ΥΠΑΑΤ: 

αα) Των προσκλήσεων εκδήλωσης ενδιαφέροντος που 
προβλέπονται στην παρ. 1 του άρθρου 8. 

αβ) Των αιτήσεων-υπεύθυνων δηλώσεων που προβλέ- 
πονται στο σημείο α του άρθρου 8, η οποία υποβάλλεται 
από τον ενδιαφερόμενο στον ΕΛ.Γ.Ο. - ΔΗΜΗΤΡΑ. 

αγ) Των προγραμμάτων επιμόρφωσης (εισαγωγικού 
και επανακατάρτισης) που προβλέπονται στις παρ. I και 
2 του άρθρου 7. 

β) Η πιστοποίηση των Γ.Σ. και των Φ.Π.Γ.Σ. σύμφωνα 
με το άρθρο 8 της παρούσας. 

γ) Η κατάρτιση και τήρηση Μητρώων Γ.Σ. και Φ.Π.Γ.Σ. 
Η Διεύθυνση Αγροτικής Πολιτικής, Τεκμηρίωσης και Δι¬ 
εθνών Σχέσεων διατηρεί την κυριότητα, εποπτεία και 
έλεγχο επ’ αυτών δυνάμενη, οποτεδήποτε και για οποιο- 
δήποτε λόγο, να την ανακαλέσει, 
δ) Η τακτική επιμόρφωση και επανακατάρτιση των Γ.Σ. 
ε) Η διενέργεια επιτόπιων ελέγχων, σε δείγμα 5% τουλάχι¬ 
στον ετησίωςτων εγγεγραμμένων στο Μητρώο Γ.Σ. και των 
Φ.Π.Γ.Σ. όσον αφορά στη διαπίστωση της συμμόρφωσης 
με τις απαιτήσεις πιστοποίησης ή/και κατόπιν καταγγελιών 
ή/και για την ορθότητα των παρεχόμενων συμβουλών. Η 
εποπτεύουσα αρχή του Σ.Π.Σ.Γ.Ε. μπορεί να διενεργήσει 
έκτακτο επιτόπιο έλεγχο σε περίπτωση καταγγελίας. 

στ) Η ταξινόμηση των πορισμάτων των ελέγχων και 
η κοινοποίηση τους στη Διεύθυνση Αγροτικής Πολιτι¬ 
κής,Τεκμηρίωσης και Διεθνών Σχέσεων και στην Ειδική 
Υπηρεσία Διαχείρισης του ΠΑΑ 2014-2020 (ΕΥΔ ΠΑΑ). 

ζ) Η τήρηση ενιαίου δημόσιου πληροφοριακού συ¬ 
στήματος παρακολούθησης του Σ.Π.Σ.Γ.Ε. καθώς και η 
σύνταξη και επικαιροποίηση Οδηγού Εφαρμογής αυτού. 
Ο Οδηγός αποτελεί τη βάση διαχείρισης, εφαρμογής, 
παρακολούθησης και αξιολόγησης των γεωργικών συμ¬ 
βουλών των Γ.Σ και των Φ.Π.Γ.Σ. 

η) Η υποβολή προτάσεων στη Διεύθυνση Αγροτικής 
Πολιτικής,Τεκμηρίωσης καιΔιεθνών Σχέσεων για τη βελ¬ 
τίωση του Σ.Π.Σ.Γ.Ε. συμπεριλαμβανομένηςτης εισήγη¬ 
σης διαδικασιών αξιολόγησηςτης παροχής συμβουλών 
με στόχο το Σύστημα να υποστηρίζει την παροχή συμ¬ 
βουλευτικών υπηρεσιών υψηλής ποιότητας. 

θ) Η παροχή συνδρομής και κάθε απαραίτητης πληρο¬ 
φορίας από τα αρχεία που τηρεί στη Διεύθυνση Αγρο¬ 
τικής Πολιτικής,Τεκμηρίωσης και Διεθνών Σχέσεων και 
στην ΕΥΔ ΠΑΑ. 

ι) Η ενημέρωση των εγγεγραμμένων στα Μητρώα για 
οποιεσδήποτε αλλαγές προκύπτουν στο Σ.Π.Σ.Γ.Ε. 

Άρθρο 6 

Προϋποθέσεις πιστοποίησης Γ.Σ. και Φ.Π.Γ.Σ. 

1. Για την ένταξη στο Σ.Π.Σ.Γ.Ε., δύνανται να πιστοποιη¬ 
θούν ως Γ.Σ. τα φυσικά πρόσωπα, Έλληνες πολίτες ή πολί¬ 
τες κρατών μελών της Ε.Ε. (του Ευρωπαϊκού Οικονομικού 
Χώρου (Ε.Ο.Χ.) ή άλλων συνδεδεμένων ή σε συμφωνία με 
την Ε.Ε. κρατών, για την παροχή υπηρεσιών στο έδαφος 
της Ε.Ε.) που πληρούν τις προϋποθέσεις της παρ. 2 και 
3, κατά περίπτωση. 

2. Για να πιστοποιηθεί ως Γ.Σ. ένα φυσικό πρόσωπο, 
σύμφωνα με τη διαδικασία του άρθρου 8, πρέπει να συ¬ 
ντρέχουν σωρευτικά οι ακόλουθες προϋποθέσεις: 

α) Να είναι κάτοχος πτυχίου Γεωπόνου, Κτηνιάτρου, 
Δασολόγου, Περιβαλλοντολόγου, Γεωλόγου, Μηχανικού 
Περιβάλλοντος, Οικονομολόγου, Οινολόγου, Τεχνολογί¬ 
ας Γεωπονίας, Τεχνολόγου Δασοπονίας και Διαχείρισης 
Φυσικού Περιβάλλοντος,των Ανωτάτων Εκπαιδευτικών 
και Τεχνολογικών Ιδρυμάτων της χώρας (Α.Ε.Ι.-ΑΤΕ.Ι.) ή 
αναγνωρισμένων ισότιμων τίτλων σπουδών, σχολών της 
αλλοδαπής και να διαθέτει άδεια άσκησης επαγγέλματος 
σε ισχύ από το οικείο Επιμελητήριο, εφόσον η επαγγελ¬ 
ματική του ειδικότητα το απαιτεί. Στην περίπτωση εισα¬ 
γωγής νέων θεματικών πεδίων δύνανται να επεκταθούν 
οι παραπάνω ειδικότητες. 

β) Να κατέχει «Βεβαίωση επιτυχούς παρακολούθησης» 
του εισαγωγικού προγράμματος επιμόρφωσης του άρ¬ 
θρου 7. 

γ) Να μην υφίσταται σε βάρος του καταδικαστική από¬ 
φαση για αδίκημα που σχετίζεται με την επαγγελματική 
του δραστηριότητα ή για οικονομικό αδίκημα. 

δ) Να μην εμπλέκεται με κανένα τρόπο στον έλεγχο 
των Γ.Σ. και Φ.Π.Γ.Σ. 

ε) Να μην ασκεί εμπορία γεωργικών και κτηνιατρικών 
εφοδίων και αγροτικών προϊόντων. 

Δυνατότητα πιστοποίησης έχουν εργαζόμενοι στο 
Δημόσιο ή στον ευρύτερο δημόσιο τομέα, την αυτο¬ 
διοίκηση και τους φορείς της, υπό οποιαδήποτε σχέση 
εργασίας καθώς και μέλη του Διδακτικού Επιστημονικού 
Προσωπικού των Ανώτατων Εκπαιδευτικών καιΤεχνολο- 
γικών Ιδρυμάτων (Α.Ε.ΓΑ.ΤΕ.Ι.). Επιπλέον των παραπάνω 
προϋποθέσεων, οι συμβουλές που θα παρέχουν πρέπει 
να είναι στο πλαίσιο των καθηκόντων τους και των αρ¬ 
μοδιοτήτων της υπηρεσίας ή του φορέα για τον οποίο 
εργάζονται. 

Για να πιστοποιηθεί ένας Φ.Π.Γ.Σ. σύμφωνα με τη δια¬ 
δικασία του άρθρου 7, πρέπει να πληροί κατ’ ελάχιστον 
τις ακόλουθες προϋποθέσεις: 


α) Να έχει νομική προσωπικότητα σύμφωνα με την 
κείμενη εθνική νομοθεσία, συμπεριλαμβανομένων και 
ειδικών μορφών στο πλαίσιο λειτουργίας των φορέων 
Τοπικής Αυτοδιοίκησης και των αντίστοιχων Αναπτυξι¬ 
ακών Εταιρειών. 

β) Να συμμετέχουν στη νομική οντότητα ή να απασχο¬ 
λούνται σε αυτή με πλήρη απασχόληση, τουλάχιστον 
τρεις (3) πιστοποιημένοι Γ.Σ. της παρ. 2 του παρόντος 
άρθρου, εκ των οποίων οι δυο (2) τουλάχιστον να είναι 
Γεωτεχνικοί. 

γ) Προκειμένου να διασφαλίζεται η γνώση της περιο¬ 
χής , η οικονομικότητα της παροχής συμβουλευτικής και 
η περιφερειακή ανάπτυξη και αποκέντρωση. 

γα) Να διαθέτει έδρα στην Περιφέρεια δραστηριοποί- 
ησήςτου. 

γβ) Να δραστηριοποιείται σε προσδιορισμένο γεω¬ 
γραφικά χώρο έως δυο όμορες Περιφερειακές Ενότητες. 

δ) Το νομικό πρόσωπο και τα μόνιμα στελέχη αυτού 
δεν πρέπει: 

δα) Να ασκούν εμπορία γεωργικών και κτηνιατρικών 
εφοδίων και αγροτικών προϊόντων. 

δβ) Να είναι μέτοχοι σε εταιρεία εμπορίας γεωργικών 
και κτηνιατρικών εφοδίων και αγροτικών προϊόντων. 

δγ) Να εργάζονται σε εταιρεία εμπορίας γεωργικών 
και κτηνιατρικών εφοδίων και αγροτικών προϊόντων. 
Πιστοποιημένος Γ.Σ. που μετέχει ή εργάζεται σε Φ.Π.Γ.Σ. 
δεν δύναται να μετέχει ή να εργάζεται παράλληλα και σε 
άλλο Φ.Π.Γ.Σ. ή σε ατομική επιχείρηση. 

6. Η πιστοποίηση είναι πενταετούς (5) διάρκειας, τη- 
ρουμένων των υποχρεώσεων που απορρέουν από την 
παρούσα απόφαση. Με τη λήξη της πιστοποίησης ακο¬ 
λουθείται η διαδικασία του άρθρου 8 της παρούσας. 

Άρθρο 7 

Επιμόρφωση Γεωργικών Συμβούλων 

1. Για την πιστοποίηση των Γ.Σ. και την εγγραφή τους 
στα σχετικά μητρώα του άρθρου 9 της παρούσας, είναι 
αναγκαία η παρακολούθηση εισαγωγικού επιμορφωτι¬ 
κού προγράμματος από τον ΕΛ.Γ.Ο. - ΔΗΜΗΤΡΑ. Τα εν 
λόγω προγράμματα διοργανώνονται τουλάχιστον μία 
φορά ετησίως και υποχρεούνται να παρακολουθήσουν 
οι νέοι αιτούντες εγγραφής στα μητρώα Γ.Σ. 

2. Ο ΕΛ.Γ.Ο-ΔΗΜΗΤΡΑ, κατόπιν σχετικής εισήγησης 
στη Διεύθυνση Αγροτικής Πολιτικής, Τεκμηρίωσης και 
Διεθνών Σχέσεων μεριμνά για τη διοργάνωση επιμορφω¬ 
τικών προγραμμάτων επανακατάρτισης, τα οποία υπο- 
χρεούνται να παρακολουθήσουν οι εγγεγραμμένοι στα 
Μητρώα Γ.Σ. που θα κληθούν γϊ αυτό το σκοπό. Επίσης 
υποχρεούται να διοργανώνει επιμορφωτικά προγράμ¬ 
ματα όταν στο Σ.Π.Σ.Γ.Ε. εισάγονται νέα θεματικά πεδία, 
όπως προβλέπεται στην παράγραφο στ του άρθρου 2. 

Οι ενδιαφερόμενοι που επιθυμούν να πιστοποιηθούν 
στα νέα θεματικά πεδία υποβάλλουν σχετική αίτηση 
στον ΕΛ.Γ.Ο. -ΔΗΜΗΤΡΑ. 

3. Μετά την ολοκλήρωση των προγραμμάτων επιμόρ¬ 
φωσης (εισαγωγικού και επανακατάρτισης), οι συμμετέ- 
χοντες αξιολογούνται με εξέταση και στους επιτυχόντες 
χορηγείται «Βεβαίωση επιτυχούς παρακολούθησης» 

στην οποία αναγράφονται και τα θεματικά πεδία που 
καλύπτει αυτή. 

4. Η αξιολόγηση του προγράμματος επιμόρφωσης 
καθώς και των εκπαιδευτών διενεργείται από τους 
συμμετέχοντες, με απάντηση σε ερωτηματολόγια που 
υποβάλλονται από το φορέα διοργάνωσης, μετά την 
ολοκλήρωση κάθε προγράμματος. 

Άρθρο 8 

Διαδικασία πιστοποίησης Γ.Σ. και Φ.Π.Γ.Σ. 

1. Ο ΕΛ.Γ.Ο.- ΔΗΜΗΤΡΑ με μέριμνα του Διοικητικού 
Συμβουλίου του, δημοσιεύει κάθε έτος προσκλήσεις εκ¬ 
δήλωσης ενδιαφέροντος, με τις οποίες καλεί τα φυσικά 
πρόσωπα που επιθυμούν να πιστοποιηθούν ως Γ.Σ. κα¬ 
θώς και τις νομικές οντότητες ως Φ.Π.Γ.Σ., να υποβάλουν 
αιτήσεις- υπεύθυνες δηλώσεις και τα σχετικά δικαιολο- 
γητικά για την εγγραφή τους στα αντίστοιχα μητρώα. Η 
πρόσκληση εκδήλωσης ενδιαφέροντος για την πιστο¬ 
ποίηση των φυσικών προσώπων προηγείται της πρό¬ 
σκλησης για την πιστοποίηση των νομικών οντοτήτων. 

2. Οι προσκλήσεις εκδήλωσης ενδιαφέροντος αναρ- 
τώνται στο διαδικτυακό τόπο του ΕΛ.Γ.Ο.-ΔΗΜΗΤΡΑ,του 
ΥΠΑΑΤ,της ΕΥΔ ΠΑΑ και όπου αλλού κρίνεται απαραίτη¬ 
το. Οι προσκλήσεις δημοσιοποιούνται ευρέως με οποια¬ 
δήποτε άλλο πρόσφορο μέσο. Επιπλέον κοινοποιούνται 
σε συλλογικά όργανα (επιμελητήρια, ενώσεις κ.α.) με 
στόχο την ευρεία και έγκαιρη ενημέρωση των μελών 
τους. 

3. Τα φυσικά πρόσωπα που επιθυμούν να πιστοποιη¬ 
θούν ως Γ.Σ. και πληρούν τις προϋποθέσεις του άρθρου 
6 της παρούσας, υποβάλλουν στον ΕΛ.Γ.Ο. - ΔΗΜΗΤΡΑ, 
τα ακόλουθα: 

α) Αίτηση στην οποία αναγράφονται τα θεματικά πεδία 
της παρ. στ του άρθρου 2 που είναι σχετικά με το βασικό 
τους πτυχίο και με το μεταπτυχιακό ή διδακτορικό τίτλο 
σπουδών τους, εφόσον υπάρχει και για τα οποία επιθυ¬ 
μούν να πιστοποιηθούν. Στην πρόσκληση εκδήλωσης 
ενδιαφέροντος καθορίζονται τα θεματικά πεδία πιστο¬ 
ποίησης σε σχέση με τους τίτλους σπουδών. 

β) Τα δικαιολογητικά (αντίγραφα αστυνομικής ταυτό¬ 
τητας ή διαβατηρίου,τίτλων σπουδών) μετά οποία απο- 
δεικνύεται ότι πληρούνται οι προϋποθέσεις των παρ. 1 
και 2α του άρθρου 6. 

γ) Υπεύθυνη Δήλωση στην οποία δηλώνεται ότι πλη- 
ρούνται οι προϋποθέσεις των περ. γ, δ της παρ. 2 και 
κατά περίπτωση της παρ. 3 του άρθρου 6. 

δ) Παράβολο εγγραφής ύψους 20 €. Από την υποχρέ¬ 
ωση αυτή εξαιρούνται τα φυσικά πρόσωπα της παρ. 3 
του άρθρου 6. 

Το ΔΣ του ΕΛ.Γ.Ο.-ΔΗΜΗΤΡΑ συγκροτεί Επιτροπές για 
την εξέταση της πληρότητας και του περιεχομένου της 
αίτησης, της υπεύθυνης δήλωσης και των δικαιολογητι- 
κών που συνυποβάλλονται, βάσει των οποίων καταρτίζε¬ 
ται πίνακας συμμετεχόντων στο εισαγωγικό πρόγραμμα 
επιμόρφωσης του άρθρου 7. Η αίτηση εξετάζεται εντός 
τριάντα (30) ημερών από την ημερομηνία παραλαβής 
της από την Επιτροπή. Σε περίπτωση διαπίστωσης ελ¬ 
λείψεων ο ΕΛ.Γ.Ο.-ΔΗΜΗΤΡΑ ενημερώνει σχετικά τον 
ενδιαφερόμενο μέσω ηλεκτρονικού ταχυδρομείου, ο 


οποίος οφείλει να προσκομίσει τα ελλείποντα δικαι- 
ολογητικά εντός προθεσμίας δεκαπέντε (15) ημερών 
από την παραλαβή του ηλεκτρονικού μηνύματος. Εάν 
ο ενδιαφερόμενος δεν ανταποκριθεί στο συγκεκριμένο 
διάστημα η αίτηση απορρίπτεται. 

Μετά την υλοποίηση του εισαγωγικού προγράμματος 
επιμόρφωσης, οι ανωτέρω Επιτροπές εισηγούνται στο 
Διευθύνοντα Σύμβουλο του ΕΛ.Γ.Ο.-ΔΗΜΗΤΡΑ, για τους 
ενδιαφερομένους που έλαβαν τη «Βεβαίωση επιτυχούς 
παρακολούθησης» την πιστοποίηση ή μη και την εγγρα¬ 
φή τους ή μη στα Μητρώα του άρθρου 9 της παρούσας. 
Ο Διευθύνων Σύμβουλος του ΕΛ.Γ.Ο.-ΔΗΜΗΤΡΑ, απο¬ 
φασίζει επί της εισήγησης της Επιτροπής. Ο Πρόεδρος 
του Διοικητικού Συμβουλίου του ΕΛ.Γ.Ο.-ΔΗΜΗΤΡΑ ή ο 
νόμιμος αναπληρωτής του υπογράφει και χορηγεί το 
αντίστοιχο πιστοποιητικό, με βάση την απόφαση του 
Διευθύνοντος Συμβούλου. 

Οι νομικές οντότητες της παρ. 3 του άρθρου 4 της πα¬ 
ρούσας που επιθυμούν να πιστοποιηθούν ως Φ.Π.Γ.Σ. 
υποβάλλουν στον ΕΛ.Γ.Ο.-ΔΗΜΗΤΡΑ, αίτηση υπογεγραμ¬ 
μένη από το νόμιμο εκπρόσωπο τους, τα δικαιολογητικά 
που αποδεικνύουν ότι πληρούνται οι προϋποθέσεις των 
παρ. 4α, 4β, και 4γ του άρθρου 6 της παρούσας καθώς 
και υπεύθυνη δήλωση για την παρ. 4δ του άρθρου 6 της 
παρούσας και παράβολο εγγραφής ύψους 20 €. 

Ειδικότερα: 

ί. Για την παρ. 4α και για την απόδειξη της νόμιμης 
σύστασης και εκπροσώπησης, η ενδιαφερόμενη νομική 
οντότητα προσκομίζει, τα κατά περίπτωση νομιμοποι¬ 
ητικά έγγραφα σύστασης και νόμιμης εκπροσώπησης 
(όπως καταστατικά, πιστοποιητικά μεταβολών, αντίστοι¬ 
χα ΦΕΚ, συγκρότηση Δ.Σ. σε σώμα, σε περίπτωση Α.Ε., 
κ.λπ., ανάλογα με τη νομική μορφή του). Από τα ανωτέρω 
έγγραφα πρέπει να προκύπτουν η νόμιμη σύσταση του, 
όλες οι σχετικές τροποποιήσεις των καταστατικών, το/τα 
πρόσωπο/α που δεσμεύει/ουν νόμιμα την εταιρία (νό¬ 
μιμος εκπρόσωπος, δικαίωμα υπογραφής κ.λπ.), τυχόν 
τρίτοι, στους οποίους έχει χορηγηθεί εξουσία εκπροσώ¬ 
πησης, καθώς και η θητεία του/των ή/και των μελών του 
οργάνου διοίκησης/νόμιμου εκπροσώπου. 

Για την παρ. 4β, η ενδιαφερόμενη νομική οντότητα 
προσκομίζει τα στοιχεία των απασχολούμενων πιστο¬ 
ποιημένων Γ.Σ. (Ονοματεπώνυμο - Ειδικότητα- Θεματι¬ 
κές Ενότητες - Αριθμός Μητρώου ΕΛΓΟ-ΔΗΜΗΤΡΑ), τις 
συμβάσεις εργασίας και πίνακα προσωπικού σύμφωνα 
με τα διαλαμβανόμενα στο άρθρο 16 του ν. 2874/2000 
(ΦΕΚ 286/Α72000). 

Οι Επιτροπές της παρ. 4 του παρόντος άρθρου εξε¬ 
τάζουν την πληρότητα και το περιεχόμενο αυτών και 
εισηγούνται στο Διευθύνοντα Σύμβουλο του ΕΛ.Γ.Ο.- 
ΔΗΜΗΤΡΑ, την πιστοποίηση ή μη της ενδιαφερόμενης 
νομικής οντότητας και την εγγραφή της ή μη στα μητρώα 
του άρθρου 9 της παρούσας. Ο Διευθύνων Σύμβουλος 
του ΕΛ.Γ.Ο.-ΔΗΜΗΤΡΑ, αποφασίζει επί της εισήγησης της 
Επιτροπής. Ο Πρόεδρος του Διοικητικού Συμβουλίου 
του ΕΛ.Γ.Ο.-ΔΗΜΗΤΡΑ ή ο νόμιμος αναπληρωτής του 
υπογράφει και χορηγεί το αντίστοιχο πιστοποιητικό, με 
βάση την απόφαση του Διευθύνοντος Συμβούλου. 

Σε περίπτωση διαπίστωσης ελλείψεων, ο ΕΛ.Γ.Ο.- 
ΔΗΜΗΤΡΑ ενημερώνει σχετικά το νόμιμο εκπρόσωπο 
της οντότητας, μέσω ηλεκτρονικού ταχυδρομείου, ο 
οποίος οφείλει να προσκομίσει τα ελλείποντα δικαι- 
ολογητικά εντός προθεσμίας δεκαπέντε (15) ημερών 
από την παραλαβή του ηλεκτρονικού μηνύματος. Εάν 
δεν ανταποκριθεί στο συγκεκριμένο διάστημα η αίτηση 
απορρίπτεται. 

α) Κατά της απορριπτικής απόφασης πιστοποίησης 
ο ενδιαφερόμενος μπορεί να ασκήσει ένσταση, εντός 
προθεσμίας δέκα (10) ημερών από την ημερομηνία κοι¬ 
νοποίησης σε αυτόν, της σχετικής απόφασης. Η ένσταση 
υποβάλλεται στον ΕΛ.Γ.Ο.-ΔΗΜΗΤΡΑ, και εξετάζεται από 
το Διοικητικό του Συμβούλιο. 

β) Το Διοικητικό Συμβούλιο του ΕΛ.Γ.Ο.-ΔΗΜΗΤΡΑ, 
αφού προβεί σε έλεγχο όλων των υποβληθέντων στοι¬ 
χείων, αποφασίζει αιτιολογημένα, εντός προθεσμίας τρι¬ 
άντα (30) ημερών από την υποβολή της ένστασης και 
κοινοποιεί την απόφαση στον ενδιαφερόμενο. 

γ) Αντίστοιχη μετά (α) και (β) διαδικασία ακολουθείται 
σε περίπτωση απόρριψης της αίτησης και των δικαιο- 
λογητικών της παρ. 5 του παρόντος άρθρου. Η ένστα¬ 
ση κατατίθεται από το νόμιμο εκπρόσωπο της νομικής 
οντότητας του άρθρου 4, παρ. 3 της παρούσας. 

Άρθρο 9 
Μητρώα 

1. Στο Μητρώο Γ.Σ. καταχωρίζονται τα εξής στοιχεία: 
ονοματεπώνυμο, πατρώνυμο, αριθμός μητρώου, ημερο¬ 
μηνία εγγραφής, ειδικότητα, ταχυδρομική δ/νση, περιφέ¬ 
ρεια, περιφερειακή ενότητα, ΑΦΜ, ΔΟΥ, τηλέφωνο-φαξ 
επικοινωνίας, ηλεκτρονική διεύθυνση, θεματικά πεδία. 

2. Στο Μητρώο Φ.Π.Γ.Σ. καταχωρίζονται τα εξής 
στοιχεία: επωνυμία, αριθμός μητρώου, ημερομηνία 
εγγραφής, νόμιμος εκπρόσωπος, ταχυδρομική δ/νση, 
περιφέρεια, περιφερειακή ενότητα, έδρα, ΑΦΜ, ΔΟΥ, 
τηλέφωνο-φαξ επικοινωνίας, ηλεκτρονική διεύθυνση, 
ονοματεπώνυμο Γ.Σ., ειδικότητες Γ.Σ., αριθμός μητρώου 
Γ.Σ., θεματικά πεδία Γ.Σ. 

3. Ο ΕΛ.Γ.Ο.-ΔΗΜΗΤΡΑ υποχρεούται να τηρεί όλα τα 
απαιτούμενα πρωτόκολλα και τις τεχνικές προδιαγρα¬ 
φές, για την ασφάλεια και την ακεραιότητα της βάσης 
δεδομένων των Μητρώων. 

4. Τα Μητρώα Γ.Σ. και Φ.Π.Γ.Σ. δημοσιοποιούνται στο 
διαδικτυακό τόπο του ΕΛ.Γ.Ο.-ΔΗΜΗΤΡΑ (νννννν.θ^ο.ςΐ"), 
ο οποίος μεριμνά για την κοινοποίηση των επικαιρο- 
ποιημένων στοιχείων τους, στη Διεύθυνση Αγροτικής 
Πολιτικής, Τεκμηρίωσης και Διεθνών Σχέσεων και στην 
ΕΥΔ ΠΑΑ. Ο ΕΛ.Γ.Ο.-ΔΗΜΗΤΡΑ καταρτίζει επίσης και κοι¬ 
νοποιεί στις Δ/νσεις Αγροτικής Οικονομίας και Κτηνιατρι¬ 
κής των Περιφερειακών Ενοτήτων της χώρας κατάλογο 
των εγγεγραμμένων στα Μητρώα Γ.Σ. και Φ.Π.Γ.Σ. ανά 
Περιφέρεια για την ενημέρωση των γεωργών. 

5.0 ΕΛ.Γ.Ο.-ΔΗΜΗΤΡΑ μεριμνά για τη διασφάλιση της 
διαλειτουργικότηταςτων μητρώων με άλλα μητρώα της 
δημόσιας διοίκησης. 

6.0 ΕΛ.Γ.Ο.-ΔΗΜΗΤΡΑ υποχρεούται να τηρεί τις απαι¬ 
τήσεις του Καν. (ΕΕ) 679/2016 του Ευρωπαϊκού Κοινο¬ 
βουλίου και του Συμβουλίου, για την προστασία των 


φυσικών προσώπων έναντι της επεξεργασίας των δε¬ 
δομένων προσωπικού χαρακτήρα και για την ελεύθερη 
κυκλοφορία των δεδομένων αυτών και την κατάργηση 
της οδηγίας 95/46/ΕΚ (Γενικός Κανονισμός για την Προ¬ 
στασία Δεδομένων). 

7. Πιστοποιημένοι Γ.Σ. και Φ.Π.Γ.Σ. που επιθυμούν τη δι¬ 
αγραφή τους από το μητρώο στο οποίο έχουν εγγράφει, 
υποβάλουν γραπτό αίτημα ανάκλησης της πιστοποίησης 
και διαγραφής από το μητρώο στον ΕΛ.Γ.Ο.-ΔΗΜΗΤΡΑ. 
Ο οργανισμός ανακαλεί την πιστοποίησή του και τον 
διαγράφει από το μητρώο. 

Άρθρο 10 

Υποχρεώσεις Γ.Σ. και Φ.Π.Γ.Σ. 

Οι πιστοποιημένοι Γ.Σ. και Φ.Π.Γ.Σ. υποχρεούνται: 

1. Να παρέχουν συμβουλές μόνο για τα θεματικά πεδία 
για τα οποία έχουν πιστοποιηθεί. 

2. Να επιδεικνύουν αξιοπιστία και ανεξαρτησία, όσον 
αφορά στα πεδία στα οποία παρέχουν συμβουλές. 

3. Να ενημερώνουν τον ΕΛ.Γ.Ο. - ΔΗΜΗΤΡΑ για οποια¬ 
δήποτε αλλαγή των στοιχείων τους, εντός τριάντα (30) 
εργασίμων ημερών από την έναρξη της μεταβολής. Σε 
περίπτωση μεταβολής των προϋποθέσεων πιστοποίη¬ 
σης του Φ.Π.Γ.Σ. λόγω αποχώρησης πιστοποιημένου Γ.Σ., 
οφείλει να προβεί άμεσα σε αντικατάσταση του με άλλο 
πιστοποιημένο Γ.Σ, από το μητρώο και να ενημερώσει 
για τη μεταβολή. 

4. Να μην κοινοποιούν σε πρόσωπα πέραν του γεωρ¬ 
γού του οποίου διαχειρίζεται τη σχετική εκμετάλλευση, 
προσωπικές ή ατομικές πληροφορίες και στοιχεία που 
αποκτούν στο πλαίσιο των δραστηριοτήτων παροχής 
συμβουλών, εκτός εάν διαπιστώνουν παρατυπία ή πα¬ 
ράβαση η οποία καλύπτεται, βάσει του ενωσιακού ή του 
εθνικού δικαίου, από υποχρέωση πληροφόρησης των 
δημόσιων αρχών, ιδίως σε περίπτωση αξιόποινων πρά¬ 
ξεων (παρ. 2. άρθρο 13, Καν. (ΕΕ) 1306/2013). 

5. Να τηρούν τις απαιτήσεις του Καν. (ΕΕ) 679/2016 του 
Ευρωπαϊκού Κοινοβουλίου και του Συμβουλίου, για την 
προστασία των φυσικών προσώπων έναντι της επεξερ¬ 
γασίας των δεδομένων προσωπικού χαρακτήρα και για 
την ελεύθερη κυκλοφορία των δεδομένων αυτών και την 
κατάργηση της οδηγίας 95/46/ΕΚ (Γενικός Κανονισμός 
για την Προστασία Δεδομένων). 

6. Να εξασφαλίζουν στους εντεταλμένους από τον 
ΕΛ.Γ.Ο.-ΔΗΜΗΤΡΑ ή άλλο αρμόδιο ελεγκτικό φορέα ελε¬ 
γκτές, πρόσβαση στις εγκαταστάσεις τους καθώς και να 
παρέχουν κάθε πληροφορία και βοήθεια που ο ΕΛ.Γ.Ο.- 
ΔΗΜΗΤΡΑ κρίνει αναγκαία για την εκπλήρωση των υπο¬ 
χρεώσεων του στο πλαίσιο της παρούσας απόφασης. 

7. Να παρακολουθούν τα επιμορφωτικά προγράμματα 
που διοργανώνει ο ΕΛ.Γ.Ο.-ΔΗΜΗΤΡΑ, εφόσον κληθούν 
για το σκοπό αυτό. 

8. Να καταβάλουν στον ΕΛ.Γ.Ο.-ΔΗΜΗΤΡΑ ετήσια συν¬ 
δρομή ύψους 20 €, για όσο διάστημα παραμένουν εγ¬ 
γεγραμμένοι στα σχετικά μητρώα. Από την υποχρέωση 
αυτή εξαιρούνται τα φυσικά πρόσωπα της παρ.3 του 
άρθρου 6 της παρούσας. 

9. Να τηρούν αρχεία για πέντε (5) έτη, ταξινομημένα 

ανά γεωργό, με τις παρεχόμενες συμβουλές και την αξι¬ 
ολόγηση αυτών, κυρίως όσον αφορά: 

α) στον αντίκτυπο στη γεωργική εκμετάλλευση από 
άποψη αλλαγής της συμπεριφοράς του γεωργού ή των 
εφαρμοζόμενων πρακτικών, 

β) στον αντίκτυπο στο περιβάλλον, 

γ) στην αποτελεσματικότητα των προσεγγίσεων και 
των μεθόδων που χρησιμοποιούνται. 

Άρθρο 11 
Κυρώσεις 

Στις περιπτώσεις που κατά τους διενεργηθέντες ελέγ¬ 
χους διαπιστωθεί: 

1. ότι δεν πληρούνται οι προϋποθέσεις πιστοποίησης 
των Γ.Σ. ή των ΦΠΓΣ, 

2. η παροχή μη ορθής συμβουλής, συμπεριλαμβανο¬ 
μένων των περιπτώσεων που έχουν ως αποτέλεσμα την 
επιβολή κυρώσεων στον γεωργό, 

3. η μη τήρηση των υποχρεώσεων του Γ.Σ. ή του 
Φ.Π.Γ.Σ. που απορρέουν από την παρούσα απόφαση ή 
στο πλαίσιο σύμβασης με γεωργό, 

4. άρνηση, παρεμπόδιση ή/και εξαπάτηση των εντε¬ 
ταλμένων οργάνων ελέγχου κατά την άσκηση των κα¬ 
θηκόντων τους, 

5. μη παρακολούθηση των επιμορφωτικών προγραμ¬ 
μάτων για μη αιτιολογημένους σοβαρούς λόγους, 

6. κοινοποίηση σε πρόσωπα πέραν του γεωργού του 
οποίου διαχειρίζεται τη σχετική εκμετάλλευση, προσωπι¬ 
κών ή ατομικών πληροφοριών και στοιχείων που αποκτά 
στο πλαίσιο των δραστηριοτήτων παροχής συμβουλών, 
εκτός των εξαιρέσεων. 

Επιβάλλονται στους Γ.Σ. ή στους Φ.Π.Γ.Σ., ανάλογα με το 
είδος, τη σοβαρότητα των περιπτώσεων και την ενδεχό¬ 
μενη υποτροπή του Γ.Σ. ή του Φ.Π.Γ.Σ., με απόφαση του 


Διοικητικού Συμβουλίου του ΕΛΓΟ-ΔΗΜΗΤΡΑ, κατόπιν 
εισήγησης της αρμόδιας επιτροπής εξέτασης παρατυπι- 
ών-παραβάσεων, οι κάτωθι κυρώσεις: 

ί. Έγγραφη σύσταση για συμμόρφωση, εντός καθο¬ 
ριζόμενου, από τον ΕΛΓΟ-ΔΗΜΗΤΡΑ, χρονικού διαστή¬ 
ματος. 

Μ. Υποχρέωση επανεπιμόρφωσης του Γ.Σ. 

Μί. Αναστολή της παροχής των υπηρεσιών του πιστο¬ 
ποιημένου Γ.Σ. για ένα (1) έτος. 

ίν. Ανάκληση πιστοποίησης και διαγραφή από το αντί¬ 
στοιχο μητρώο. 

Άρθρο 12 

Καταργούμενες διατάξεις 

Από την έναρξη ισχύος της παρούσας απόφασης 
καταργείται η υπ’ αριθμ. 1729/37159 (767/Β72013): 
«Συμπληρωματικά μέτρα για την εφαρμογή του Κανο¬ 
νισμού (ΕΚ) αριθμ. 73/2009 του Συμβουλίου, όπως τρο¬ 
ποποιήθηκε και ισχύει, όσον αφορά την πιστοποίηση 
των φορέων που εντάσσονται στο σύστημα παροχής 
γεωργικών συμβουλών σε γεωργικές εκμεταλλεύσεις» 
και όπου γίνεται αναφορά στην ως άνω καταργούμενη 
απόφαση νοείται η παρούσα. 

Άρθρο 13 

Έναρξη ισχύος 

Η απόφαση ισχύει από τη δημοσίευσή της στην Εφη¬ 
μερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 25 Ιανουάριου 2018 

Ο Υπουργός 

ΕΥΑΓΓΕΛΟΣ ΑΠΟΣΤΟΛΟΥ 

ΞΓ 

ΕΘΝΙΚΟ ΤΥΠΟΓΡΑΦΕΙΟ 

Την ευθύνη για την εκτύπωση, διαχείριση και κυκλοφορία των φύλλων της Εφημερίδας 
της Κυβερνήσεως, (ΦΕΚ) στην έντυπη και ηλεκτρονική έκδοση, έχει το Εθνικό Τυπογραφείο 
το οποίο αποτελεί δημόσια υπηρεσία η οποία υπάγεται στο Υπουργείο Διοικητικής Ανασυ¬ 
γκρότησης. Το Εθνικό Τυπογραφείο έχει επίσης την ευθύνη για την κάλυψη των εκτυπωτικών 
αναγκών του Δημοσίου, (ν. 3469/2006, Α' 131). 


ΥΠΗΡΕΣΙΕΣ ΠΟΥ ΠΑΡΕΧΕΙ ΤΟ ΕΘΝΙΚΟ ΤΥΠΟΓΡΑΦΕΙΟ 


1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

Η ηλεκτρονική μορφή των ΦΕΚ διατίθεται δωρεάν από την ιστοσελίδα νννννν.θΐ.ςΓ· Γ ια 

τα ΦΕΚ που δεν έχουν ψηφιοποιηθεί και καταχωρισθεί στην πιο πάνω ιστοσελίδα δίνεται η 
δυνατότητα δωρεάν αποστολής με ηλεκτρονικό ταχυδρομείο, μετά από αίτηση που υποβάλ¬ 
λεται ηλεκτρονικά με τη συμπλήρωση ειδικής φόρμας. 

Η έντυπη μορφή των ΦΕΚ διατίθεται για μεμονωμένα φύλλα με το ανάλογο κόστος από 
το τμήμα Πωλήσεων απευθείας ή με ταχυδρομική αποστολή μέσω αίτησης παραγγελίας στα 
ΚΕΠ, ενώ για ετήσια συνδρομή από το τμήμα Συνδρομητών. Το κόστος για ασπρόμαυρο ΦΕΚ 
από 1 έως 16 σελίδες είναι 1€, προσαυξανόμενο κατά 0,20€ για κάθε επιπλέον οκτασέλιδο ή 
μέρος αυτού. Το κόστος για έγχρωμο ΦΕΚ είναι 1,50€ από 1 έως 16 σελίδες, προσαυξανόμενο 
κατά 0,30€ για κάθε επιπλέον οκτασέλιδο ή μέρος αυτού. 

Τρόπος αποστολής κειμένων προς δημοσίευση 

-Τα κείμενα για δημοσίευση στο ΦΕΚ, από όλες τις δημόσιες υπηρεσίες και τους φορείς 
του δημόσιου τομέα, αποστέλλονται στην διεύθυνση ννθί>πΐ35ΐθΐ·.θΐ(5>θΐ.μι· με χρήση 
προηγμένης ψηφιακής υπογραφής και χρονοσήμανσης. 

- Οι περιλήψεις Διακηρύξεων Δημοσίων Συμβάσεων, αποστέλλονται στην ηλεκτρονική δι¬ 
εύθυνση άά5@θΐ.9Γ με τη χρήση απλού ηλεκτρονικού ταχυδρομείου. 

- Κατ' εξαίρεση, πολίτες οι οποίοι δεν έχουν αποκτήσει προηγμένη ηλεκτρονική υπογρα¬ 
φή, μπορούν να αποστέλλουν ταχυδρομικά ή να καταθέτουν με εκπρόσωπό τους κείμε¬ 
να προς δημοσίευση αποτυπωμένα σε χαρτί, στοΤμήμα Παραλαβής Δημοσιευτέας Ύλης. 

Πληροφορίες σχετικά με την αποστολή/κατάθεση εγγράφων προς δημοσίευση, την 
πώληση των τευχών και τους ισχύοντες τιμοκαταλόγους για όλες τις υπηρεσίες θα βρείτε 
στην ιστοσελίδα μας και στη διαδρομή Εξυπηρέτηση κοινού - τμήμα πωλήσεων ή συν¬ 
δρομητών. Επίσης στην ιστοσελίδα μπορείτε να αναζητήσετε πληροφορίες σχετικά με την 
πορεία δημοσίευσης των εγγράφων, εφόσον γνωρίζετε τον Κωδικό Αριθμό Δημοσιεύμα¬ 
τος (ΚΑΔ). Τον ΚΑΔ εκδίδει το Εθνικό Τυπογραφείο για όλα τα κείμενα που πληρούν τις προ¬ 
ϋποθέσεις δημοσίευσης. 

2. ΚΑΛΥΨΗ ΕΚΤΥΠΩΤΙΚΩΝ ΑΝΑΓΚΩΝ του Δημοσίου και των φορέων του 

Το Εθνικό Τυπογραφείο μετά από αίτημα φορέα του Δημοσίου αναλαμβάνει να σχεδιάσει 
και να εκτυπώσει κάρτες, βιβλία, αφίσες, μπλοκ, μηχανογραφικά έντυπα, φακέλους, φακέλους 
αλληλογραφίας, κ.ά. Επίσης σχεδιάζει και κατασκευάζει σφραγίδες. 


ΕΠΙΚΟΙΝΩΝΙΑ ΜΕ ΤΟ ΕΘΝΙΚΟ ΤΥΠΟΓΡΑΦΕΙΟ 


Ταχυδρομική Διεύθυνση: Καποδιστρίου 34, τ.κ. 10432, Αθήνα Ιστοσελίδα: νννννν.θΐ.9Γ 
ΤΗΛΕΦΩΝΙΚΟ ΚΕΝΤΡΟ: 210 5279000 - ίβχ: 210 5279054 Πληροφορίες σχετικά με την λειτουργία 

ΤΜΗΜΑΤΑ ΕΞΥΠΗΡΕΤΗΣΗΣ ΚΟΙΝΟΥ της ιστοσελίδας: ΗθΙρά65ΐ<.6ϊ@6ϊ.9ΐ· 

Πωλήσεων: (Ισόγειο, τηλ. 210 5279178 - 180) Αποστολή ψηφιακά υπογεγραμμένων 

Συνδρομητών: (Ημιόροφος, τηλ. 210 5279136) εγγράφων προς δημοσίευση στο ΦΕΚ: 

Πληροφοριών: (Ισόγειο, Γρ. 3 και τηλεφ. κέντρο 210 5279000) ννβΙπη35ΐθΐ'.βΙ@β1.9 | ' 

Παραλαβής Δημ. Υλης: (Ισόγειο, τηλ. 210 5279167,210 5279139) Πληροφορίες για γενικό πρωτόκολλο 
Ωράριο για το κοινό: Δευτέρα ως Παρασκευή: 8:00 - 13:30 και αλληλογραφία: 9>'3πηη3ΐ6·3@6ΐ·9 ι ' 


























